**Ministru kabineta noteikumu projekts**

**„Būvspeciālistu kompetences novērtēšanas un patstāvīgās prakses uzraudzības noteikumi” sākotnējās ietekmes novērtējuma ziņojums (anotācija)**

|  |  |  |
| --- | --- | --- |
| **I. Tiesību akta projekta izstrādes nepieciešamība** | | |
| 1. | Pamatojums | Būvniecības likuma 5. panta pirmās daļas 4.  punkts. |
| 2. | Pašreizējā situācija un problēmas, kuru risināšanai tiesību akta projekts izstrādāts, tiesiskā regulējuma mērķis un būtība | Pamatojoties uz [Būvniecības likuma](http://likumi.lv/ta/id/258572-buvniecibas-likums) 5. panta pirmās daļas 4. punktu izdoti Ministru kabineta 2014. gada 7. oktobra noteikumi Nr. 610 „Būvspeciālistu kompetences novērtēšanas un patstāvīgās prakses uzraudzības noteikumi” (turpmāk – noteikumi Nr. 610).  Izvērtējot pašreizējo būvspeciālistu kompetences novērtēšanas un patstāvīgās prakses uzraudzības procesu, ir konstatētas vairākas problēmas. Ar mērķi uzlabot būvspeciālistu kompetences novērtēšanas un uzraudzības procesu ir izstrādāts noteikumu projekts „Būvspeciālistu kompetences novērtēšanas un patstāvīgās prakses uzraudzības noteikumi” (turpmāk – noteikumu projekts).  Noteikumu projekts paredz šādas būtiskās izmaiņas būvspeciālistu kompetences novērtēšanas kārtībā un patstāvīgās prakses uzraudzības nodrošināšanā:   1. noteikti citi kritēriji praktiskā darba pieredzes prasībām pretendentiem būvspeciālista sertifikāta saņemšanai; 2. precizēta patstāvīgās prakses uzturēšanas kārtība; 3. precizēti kritēriji brīdinājuma izteikšanai, sertifikāta darbības sfēras apturēšanai un anulēšanai; 4. samazināts darbības sfēru skaits; 5. noteikta kārtība ārvalstu būvspeciālistu profesionālās kvalifikācijas atzīšanai.   Pašlaik saskaņā ar noteikumos Nr. 610 noteikto persona pēc otrā līmeņa augstākās profesionālās izglītības iegūšanas arhitektūras, būvniecības, elektroenerģētikas vai citā saistītā inženierzinātnē var pretendēt uz būvspeciālista sertifikāta saņemšanu arhitektūras jomā, būvdarbu vadīšanas, projektēšanas, būvuzraudzības vai inženierizpētes specialitātēs, ja tā pēdējo piecu gadu laikā ir ieguvusi 3 gadus ilgu patstāvīgo praksi. Savukārt, ja persona ir ieguvusi pirmā līmeņa augstāko profesionālo izglītību būvniecības, elektroenerģētikas vai citā saistītā inženierzinātnē pēc 5 gadu patstāvīgās prakses, kas iegūta pēdējo astoņu gadu laikā, var pieteikties būvspeciālista sertifikāta saņemšanai būvdarbu vadīšanas un būvuzraudzības specialitātēs. Noteikumu projekts paredz aizstāt nosacījumu par noteiktu prakses ilgumu ar prasību, ka pretendents, kurš ir ieguvis atbilstošu izglītību, izpildot kompetences pārbaudes iestādes noteikto minimālo praktiskā darba pieredzes programmu, varēs pieteikties būvspeciālista sertifikāta saņemšanai izvēlētajā specialitātē. Kompetences pārbaudes iestādei minimālās praktiskā darba pieredzes programmu jāpublicē savā tīmekļa vietnē. Savukārt uz būvspeciālista sertifikātu arhitektūras jomā persona varēs pretendēt, ja tā būs ieguvusi 2 gadu ilgu praktiska darba pieredzi saskaņā ar normatīvajiem aktiem, kas nosaka minimālās prasības izglītības un profesionālās kvalifikācijas iegūšanai.  Noteikumu projekts nosaka, ka būvinženierim, kurš profesionālo kvalifikāciju būvniecības vai elektroenerģētikas jomā ieguvis ārvalstīs, pastāvīga darba uzsākšanai Latvijā būvniecībā reglamentētajā jomā nepieciešamas valsts valodas zināšanas, kas atbilstoši Ministru kabineta 2009.  gada 7. jūlija noteikumu Nr.733 “Noteikumi par valsts valodas zināšanu apjomu un valsts valodas prasmes pārbaudes kārtību profesionālo un amata pienākumu veikšanai, patstāvīgās uzturēšanās atļaujas saņemšanai un Eiropas Savienības patstāvīgā iedzīvotāja statusa iegūšanai un valsts nodevu par valsts valodas prasmes pārbaudi” ir C līmeņa 1.pakāpe.  Noteikumu Nr. 610 11. punktā ir noteikts, ka būvinspektora amata pienākumu pildīšanu iekļauj personas praktiskā darba pieredzē, kas nepieciešama būvspeciālista sertifikāta saņemšanai, kā arī būvspeciālista patstāvīgajā praksē. Latvijas Pašvaldību savienība un Būvniecības valsts kontroles birojs ir izteikuši iebildumu, ka būvvaldēs ir nodarbināti būvinženieri, kuri pilda būvinspektora palīga pienākumus, bet saskaņā ar pašreizējo normatīvo regulējumu, viņiem nav iespējas saņemt būvspeciālista sertifikātu. Tādējādi tiek ierobežotas būvinspektoru palīgu izaugsmes iespējas un pašvaldību būvvaldes saskaras ar problēmām, kas saistītas ar kvalificētu un sertificētu būvspeciālistu iesaistīšanu būvinspektoru darbā. Tādējādi noteikumu projektā ir iekļauta norma, ka arī būvinspektora palīga pienākumu pildīšanu iekļauj personas praktiskā darba pieredzē, kas nepieciešama būvspeciālista sertifikāta saņemšanai būvuzraudzības specialitātē, kā arī būvspeciālista patstāvīgajā praksē būvdarbu vadīšanas specialitātē vai būvuzraudzības specialitātē.  Attiecībā uz būvspeciālista patstāvīgās prakses uzraudzību Būvniecības likuma 13. panta (91) daļa nosaka, ka kompetences pārbaudes iestāde būvspeciālista patstāvīgās prakses uzraudzības ietvaros reizi piecos gados pārbauda būvspeciālista iesniegto informāciju par patstāvīgo praksi, par izglītību un apgūtajām profesionālās pilnveides programmām vai citiem kompetenci paaugstinošiem pasākumiem sertifikātā norādītajā jomā, kā arī kompetences pārbaudes iestādes rīcībā nonākušos faktus par iespējamiem būvspeciālista pārkāpumiem, un noteikumu Nr. 610 40.3. apakšpunkts, kas nosaka, ka pēc sertitifikāta piešķiršanas vai termiņa pagarināšanas būvspeciālistam ir pienākums patstāvīgi praktizēt sertifikātā norādītajā darbības sfērā vismaz trīs gadus piecu gadu laikā. Ņemot vērā, ka būvspeciālistiem var būt piešķirti būvspeciālista sertifikāti vairākās darbības sfērās, tad šāda noteikumu Nr. 610 nosacījuma izpilde ir praktiski neiespējama un būvspeciālisti ir spiesti apturēt vai anulēt darbības sfēras, kurās nav iegūta pietiekama patstāvīgā prakse. Tādējādi tiek samazināta konkurence un ierobežotas būvspeciālistu iespējas uzturēt patstāvīgo praksi visās darbības sfērās.  Savukārt noteikumu projekts paredz pilnveidot būvspeciālistu patstāvīgās prakses uzraudzības kārtību, nosakot, ka kompetences pārbaudes iestāde reizi piecos gados veic būvspeciālista patstāvīgās prakses pārbaudi saskaņā ar Būvniecības likuma 13. panta (9.1) daļā noteikto un gadījumos, kad kompetences pārbaudes iestādei tās noteiktajā apjomā nav iesniegta informācija par būvspeciālista patstāvīgo praksi, apgūtajām pilnveides pasākumiem, kā arī gadījumos, ja ir bijuši pārkāpumi būvspeciālistam, ir jānokārto kompetences pārbaude.  Noteikumu Nr. 610 darbības laikā ir konstatētas problēmas kompetences pārbaudes iestādēm 38.1. apakšpunktā noteiktās normas piemērošanā, kas nosaka, ka gadījumos, ja ir saņemta sūdzība vai cita informācija par būvspeciālista patstāvīgās prakses vai profesionālās ētikas pārkāpumiem, izvērtējot sūdzības būtību, kompetences pārbaudes iestāde var pieņemt lēmumu par brīdinājuma izteikšanu. Noteikumu projekts ir precizēti gadījumi, kad kompetences pārbaudes iestāde, pēc sūdzības vai saņemtās informācijas par būvspeciālista profesionālās darbības vai ētikas pārkāpumiem, var pieņemt lēmumu par brīdinājuma izteikšanu būvspeciālistam, piemēram par pārkāpumiem, kas saistīti ar kompetences pārbaudes iestādes apstiprinātā profesionālās ētikas kodeksa neievērošanu, par administratīviem pārkāpumiem, par attiecīgajai specialitātei Ministru kabineta 2014. gada 19. augusta noteikumos Nr. 502 “Noteikumi par par būvspeciālistu un būvdarbu veicēju civiltiesiskās atbildības obligāto apdrošināšanu” un Ministru kabineta 2014. gada 19. augusta noteikumos Nr. 500 “Vispārīgie būvnoteikumi” noteikto pienākumu neizpildi.  Noteikumos Nr. 610 tika pirmo reizi noteikta kārtība būvspeciālista sertifikāta vai darbības sfēras apturēšanai vai anulēšanai. Ņemot vērā Ekonomikas ministrijā saņemtās sūdzības par kompetences pārbaudes iestāžu pieņemtajiem lēmumiem par būvspeciālista sertifikāta vai darbības sfēras apturēšanu vai anulēšanu, noteikumu projektā ir precizēti pārkāpumu veidi, pamatojoties uz kuriem kompetences pārbaudes iestāde var pieņemt lēmumu par sertifikāta vai darbības sfēras apturēšanu.  Saskaņā ar noteikumu projektā noteikto kompetences pārbaudes iestāde, var pieņemt lēmumu par būvspeciālista sertifikāta vai darbības sfēras apturēšanu uz nenoteiktu laiku, ja attiecībā pret būvspeciālistu kā drošības līdzeklis ir piemērots apcietinājums vai pret viņu ir uzsākta kriminālvajāšana, vai arī pret būvspeciālistu ir noteikts aizliegums veikt profesionālo darbību, ir saņemts būvspeciālista iesniegums, vai būvspeciālists nav samaksājis gada uzraudzības maksu, nav noteiktā termiņā iesniedzis kompetences pārbaudes iestādei tās pieprasīto informāciju, kārī gadījumā, ja būvspeciālists nav atkārtoti nokārtojis patstāvīgās prakses uzraudzības ietvaros organizēto kompetences pārbaudi.  Papildus noteikumu projektā ir noteikta iespēja, ka kompetences pārbaudes iestāde var pieņemt lēmumu par sertifikāta vai darbības sfēras apturēšanu uz laiku no viena līdz desmit gadiem, (noteikumos Nr. 610 varēja apturēt sertifikāta vai darbības sfēru uz laiku līdz vienam gadam) ja būvspeciālists apzināti sniedzis nepatiesas ziņas, ir turpinājis strādāt, ja darbības sfēra ir bijusi apturēta, parakstījies par darbiem, kuru izpildi nav kontrolējis, vadījis vai pats izpildījis, kā arī, ja būvspeciālistam divu gadu laikā ir izteikti trīs brīdinājumi. Noteikumu projektā papildus ir noteikts, ka sertifikātu vai darbības sfēru var apturēt uz laiku no viena līdz desmit gadiem, ja būvspeciālista pārkāpumi ir saistīti 2014. gada 19.  augusta noteikumos Nr. 500 “Vispārīgie būvnoteikumi” attiecīgajai specialitātei noteikto pienākumu pārkāpumiem.  Izvērtējot būvekspertu sertificēšanas procesa gaitu, Ekonomikas ministrija ir konstatējusi, ka līdz 2016. gada 30. septembrim ir sertificēti 84 būveksperti, no kuriem tikai 12 ir sertificēti ēku, ceļu vai tiltu ekspertīžu veikšanai, bet noteikumu Nr. 610 1. un 2. pielikumā būvekspertīzes specialitātē ir noteiktas 35 darbības sfēras. Tādējādi ir izveidojusies situācija, ka daudzās darbības sfērās, jo īpaši dažādu veidu būvju ekspertīžu veikšanā, nav sertificēts neviens būvspeciālists. Ņemot vērā iepriekš minēto, kā arī konsultējoties ar Būvniecības valsts kontroles biroja būvniecības speciālistu sertificēšanas centru, noteikumu projektā ir noteikts, ka būvspeciālistam tiks piešķirts sertifikāts būvekspertīzes specialitātē, nenorādot konkrētu darbības sfēru. Tomēr veicot būvekspertīzi, būvspeciālistam ir jāņem vērā Būvniecības likuma 13. panta sestā daļa, kas nosaka, ka būvspeciālisti var veikt būvekspertīzes tikai tajās jomās, kurās tiem ir patstāvīgās prakses tiesības. Ar mērķi nodrošināt būvekspertus, kuri var veikt būvekspertīzes arī būvēm, noteikumu projekta 1.pielikums nosaka, ka būvspeciālistam, kuram ir patstāvīgās prakses tiesības projektēšanas specialitātē, būvekspertīzē piešķirtais sertifikāts dod tiesības veikt attiecīgo būvju veidu būvprojektu un būvju ekspertīzi.  Papildus, ņemot vērā mazo skaitu sertificēto būvspeciālistu skaitu un ņemot vērā Latvijas Siltuma, gāzes un ūdens tehnoloģijas inženieru Būvniecības speciālistu sertifikācijas centra ieteikumu, ir precizētas šādas darbības sfēras:   * *Pārvades gāzes un naftas apgādes sistēmu projektēšana;* * *Pārvades gāzes un naftas apgādes sistēmu būvdarbu vadīšana;* * *Pārvades gāzes un naftas apgādes sistēmu būvdarbu būvuzraudzība*.   Ņemot vērā izmaiņas, kas saistītas ar sertificēšanas darbības sfērām, nepieciešamas Būvniecības informācijas sistēmas funkcionalitātes izmaiņas.  Noteikumu projektā paredzēts papildināt Būvniecības informācijas sistēmā būvspeciālistu reģistra saturu ar informāciju par personām, kuras ieguvušas profesionālo kvalifikāciju ārvalstīs un ārvalstu personām, kuras vēlas sniegt īslaicīgos pakalpojumus arhitektūras, būvniecības vai elektroenerģētikas reglamentētajās profesijās atbilstoši Eiropas Parlamenta un Padomes 2005. gada 7. septembra Direktīvai 2005/36/EK par profesionālo kvalifikāciju atzīšanu. Personām, kuras ir ieguvušas profesionālo kvalifikāciju ārvalstīs un vēlas patstāvīgi strādāt Latvijā, profesionālo kvalifikāciju atzīst saskaņā ar likumā “Par reglamentētajām profesijām un profesionālās kvalifikācijas atzīšanu” noteikto, kompetences pārbaudes iestādei pieņemot lēmumu par būvspeciālista sertifikāta piešķiršanu bez termiņa ierobežojuma. Uz ārvalstu būvspeciālistiem, kuri sniedz īslaicīgus pakalpojumus Latvijā, netiek attiecināta prasība par patstāvīgās prakses gada uzraudzības maksu un maksa par papildu sertificēšanas pakalpojumiem.  Savukārt īslaicīgo pakalpojumu sniegšanai, personai jāiesniedz deklarācija par īslaicīgu pakalpojumu sniegšanu, dokumenta, kas apliecina personas valstspiederību, kopija un tā tulkojums valsts valodā, mītnes valsts kompetento institūciju izsniegti dokumenti vai to notariāli apliecināti atvasinājumi, kas apliecina personas tiesības veikt profesionālo darbību attiecīgajā profesijā, un to tulkojumu valsts valodā, kā arī dokumentu, kas apliecina profesijai atbilstošu izglītību un profesionālo kvalifikāciju, oriģinālus vai to apliecinātas kopijas un to tulkojumu valsts valodā. Kompetences pārbaudes iestāde mēneša laikā izskata personas, kura vēlas sniegt īslaicīgus pakalpojumus Latvijas Republikā, un pieņem lēmumu par reģistrāciju īslaicīgo pakalpojumu sniegšanai uz laiku līdz 18 mēnešiem. Noteikumu projekts nosaka, ka maksa par īslaicīgo pakalpojumu reģistrācijas pakalpojumu ir 40 *euro*.  Tā kā pašlaik Būvniecības informācijas sistēmā nav iespējams reģistrēt personas, kuras sniedz īslaicīgus pakalpojumus, kā arī nepieciešamas izmaiņas Būvniecības informācijas sistēmā iekļaujamajai informācijai par ārvalstu būvspeciālistiem, nepieciešamas funkcionalitātes izmaiņas Būvniecības informācijas sistēmas būvspeciālistu reģistrā un noteikumu projektā paredzēts pārejas periods to ieviešanai līdz 2017.  gada 1. maijam.  Ņemot vērā, ka kompetences pārbaudes iestādēm radās atšķirīga izpratne par noteikumu Nr. 610 54. punkta regulējuma piemērošanu attiecībā uz būvspeciālistu sertifikātu, kuri piešķirti līdz 2014. gada 30. septembrim, pārreģistrāciju Būvniecības informācijas sistēmā, noteikumu projekts precizē šo sertifikātu pārreģistrācijas kārtību, nosakot, ka kompetences pārbaudes iestāde ne vēlāk kā mēnesi līdz arhitekta prakses vai būvprakses sertifikāta termiņa beigām:   1. aktualizē informāciju par būvspeciālistam piešķirtajām darbības sfērām saskaņā ar noteikumu projekta 1. pielikumu; 2. pieņem lēmumu par būvspeciālista tiesībām veikt patstāvīgo praksi bez termiņa ierobežojuma vai Būvniecības likuma pārejas noteikumu 3. vai 4. punktā minētajā gadījumā ar derīguma termiņu līdz 2020. gada 31. decembrim; 3. ja konstatē, ka būvspeciālistam nav patstāvīgās prakses, nav bijuši kompetenci paaugstinoši pasākumi, vai arī konstatēti pārkāpumi, paziņo par komptences pārbaudes norises vietu un laiku. |
| 3. | Projekta izstrādē iesaistītās institūcijas | Ekonomikas ministrija. |
| 4. | Cita informācija | Nav. |

|  |  |  |
| --- | --- | --- |
| **II. Tiesību akta projekta ietekme uz sabiedrību, tautsaimniecības attīstību un administratīvo slogu** | | |
| 1. | Sabiedrības mērķgrupas, kuras tiesiskais regulējums ietekmē vai varētu ietekmēt | 7911 būvspeciālisti, pašvaldību būvvaldes, Būvniecības valsts kontroles birojs. |
| 2. | Tiesiskā regulējuma ietekme uz tautsaimniecību un administratīvo slogu | Projekts šo jomu neskar. |
| 3. | Administratīvo izmaksu monetārs novērtējums | Projekts šo jomu neskar. |
| 4. | Cita informācija | Nav. |

|  |  |  |  |  |  |
| --- | --- | --- | --- | --- | --- |
| **III. Tiesību akta projekta ietekme uz valsts budžetu un pašvaldību budžetiem** | | | | | |
| **Rādītāji** | **2016** | | Turpmākie trīs gadi (*euro*) | | |
| **2017** | **2018** | **2019** |
| saskaņā ar valsts budžetu kārtējam gadam | izmaiņas kārtējā gadā, salīdzinot ar valsts budžetu kārtējam gadam | izmaiņas, salīdzinot ar 2016. gadu | izmaiņas, salīdzinot ar 2016. gadu | izmaiņas, salīdzinot ar 2016. gadu |
| 1 | 2 | 3 | 4 | 5 | 6 |
| 1. Budžeta ieņēmumi: | 0 | 0 | 0 | 0 | 0 |
| 1.1. valsts pamatbudžets, tai skaitā ieņēmumi no maksas pakalpojumiem un citi pašu ieņēmumi | 0 | 0 | 0 | 0 | 0 |
| 1.2. valsts speciālais budžets | 0 | 0 | 0 | 0 | 0 |
| 1.3. pašvaldību budžets | 0 | 0 | 0 | 0 | 0 |
| 2. Budžeta izdevumi: | 0 | 0 | 0 | 0 | 0 |
| 2.1. valsts pamatbudžets | 0 | 0 | 0 | 0 | 0 |
| 2.2. valsts speciālais budžets | 0 | 0 | 0 | 0 | 0 |
| 2.3. pašvaldību budžets | 0 | 0 | 0 | 0 | 0 |
| 3. Finansiālā ietekme: | 0 | 0 | 0 | 0 | 0 |
| 3.1. valsts pamatbudžets | 0 | 0 | 0 | 0 | 0 |
| 3.2. speciālais budžets | 0 | 0 | 0 | 0 | 0 |
| 3.3. pašvaldību budžets | 0 | 0 | 0 | 0 | 0 |
| 4. Finanšu līdzekļi papildu izdevumu finansēšanai (kompensējošu izdevumu samazinājumu norāda ar "+" zīmi) | X | 0 | 0 | 0 | 0 |
| 5. Precizēta finansiālā ietekme: | X | 0 | 0 | 0 | 0 |
| 5.1. valsts pamatbudžets | 0 | 0 | 0 | 0 |
| 5.2. speciālais budžets | 0 | 0 | 0 | 0 |
| 5.3. pašvaldību budžets | 0 | 0 | 0 | 0 |
| 6. Detalizēts ieņēmumu un izdevumu aprēķins (ja nepieciešams, detalizētu ieņēmumu un izdevumu aprēķinu var pievienot anotācijas pielikumā): | Nav | | | | |
| 6.1. detalizēts ieņēmumu aprēķins |
| 6.2. detalizēts izdevumu aprēķins |
| 7. Cita informācija | Noteikumu projektam ir finansiālā ietekme, jo būs jāveic pielāgošanas darbus Būvniecības informācijas sistēmā. Ņemot vērā līdz šim esošās Būvniecības informācijas sistēmas izstrādes un pielāgošanas izmaksas, aprēķināts, ka noteikumu projektā paredzēto grozījumu ieviešanai nepieciešamas 87,1 cilvēkdiena. Vienas cilvēkdienas izmaksas ir 310 EUR (neieskaitot PVN), līdz ar to pielāgošanas izmaksas varētu sasniegt 32 671,21 EUR (90  x (310 + PVN 21%)).  Nepieciešamie izdevumi 32 671,21 EUR apmērā tiks segti segti Būvniecības informācijas sistēmas uzturēšanas līguma un tam piešķirto valsts budžeta līdzekļu ietvaros 2016.gadā. Provizoriskie aprēķini par Būvniecības informācijas sistēmas uzturēšanai nepieciešamo finansējumu ir sniegti Ministru kabineta 2015.gada 28.jūlija noteikumu Nr.438 "Būvniecības informācijas sistēmas noteikumi" anotācijā. Kad Būvniecības informācijas sistēmas izveide (ERAF projekts) būs pilnībā pabeigta un par to tiks veikts galīgā norēķina maksājums, Ekonomikas ministrija lūgs līdzekļu pārdali no likuma “Par valsts budžetu 2016.gadam” budžeta resora “74.Gadskārtējā valsts budžeta izpildes procesā pārdalāmais finansējums” programmas “01.00.00 Apropriācijas rezerve””, lai nodrošinātu pabeigtā ERAF līdzfinansētā projekta uzturēšanu. | | | | |

|  |  |  |
| --- | --- | --- |
| **VI. Sabiedrības līdzdalība un komunikācijas aktivitātes** | | |
| 1. | Plānotās sabiedrības līdzdalības un komunikācijas aktivitātes saistībā ar projektu | 2016.gada 24., 29., 31.augustā un 7.septembrī tika rīkotas sanāksmes, kurās piedalījās Latvijas Arhitektu savienības, Latvijas Būvinženieru savienības, Latvijas Dzelzceļnieku biedrības, Latvijas Melioratoru biedrības, Latvijas Siltuma, gāzes un ūdens tehnoloģijas inženieru savienības, Latvijas Jūrniecības savienības, Latvijas Elektroenerģētiķu un Energobūvnieku asociācijas, Latvijas Elektriķu brālības, Būvniecības valsts kontroles biroja un Latvijas Rūpniecības un Tirdzniecības kameras pārstāvji. Sanāksmēs tika izskatīti jautājumi par nepieciešamajiem uzlabojumiem būvspeciālistu kompetences novērtēšanas procesā. |
| 2. | Sabiedrības līdzdalība projekta izstrādē | Noteikumu projekta izstrādes gaitā ir notikušas konsultācijas ar būvniecības nozares profesionālajām organizācijām, Būvniecības valsts kontroles biroju un Latvijas Rūpniecības un Tirdzniecības kameru. |
| 3. | Sabiedrības līdzdalības rezultāti |  |
| 4. | Cita informācija | Nav |

|  |  |  |
| --- | --- | --- |
| **VII. Tiesību akta projekta izpildes nodrošināšana un tās ietekme uz institūcijām** | | |
| 1. | Projekta izpildē iesaistītās institūcijas | Projekta izpildi nodrošinās būvspeciālistu kompetences pārbaudes iestādes saskaņā ar Būvniecības likuma 13.panta trīspadsmito daļu. |
| 2. | Projekta izpildes ietekme uz pārvaldes funkcijām un institucionālo struktūru.    Jaunu institūciju izveide, esošu institūciju likvidācija vai reorganizācija, to ietekme uz institūcijas cilvēkresursiem | Projekts šo jomu neskar. |
| 3. | Cita informācija | Nav. |

Anotācijas IV. un V. sadaļa – projekts šīs jomas neskar.

Ministru prezidenta biedrs,

ekonomikas ministrs A.Ašeradens

Vīza:

Valsts sekretāra vietnieks J.Stinka

05.10.2016. 11:07

2405

Putne, 67013226

iveta.putne@em.gov.lv